Lav et referat af nedenstående tekst:

Tekst:
Den er ikke just køn. Brunsvigeren. Men den luftige dej med den sødmefulde remonce kan få mundvandet til at løbe landet over. Og netop derfor valgte bagermester Peter Torp at bage en kagemand på hele 2,5 ton. Den skulle selvfølgelig både havne i nordjyske maver og i Guinness Rekordbog. 24 timer Året var 1991, og den dengang 22-årige Peter Torp arbejdede som bagermester på et bageri på Jernbanegade i Aalestrup. Og der skulle altså ske noget sjovt i gaderne i den lille by i Himmerland. - Det var i januar måned, og vi havde ikke så meget at lave, siger Peter Torp til TV2 Nord. Tankerne fes rundt i de unge bageres hoveder, og alt fra flødeboller til kransekage blev nævnt som mulige kandidater. Men efter kort tid faldt beslutningen endeligt på, at det lille bageri skulle bage verdens største kagemand. Og den skulle være af brunsviger. - Verdens største kagemand var dengang 110 kvadratmeter stor, så vi besluttede os for, at vi ville slå den med 100 kvadratmeter, siger Peter Torp. Det er fristende at tænke, at et sådant projekt ville tage flere dage. Men de 11 bagere fra bageriet i Aalestrup skulle ikke bruge megen tid. Det tog 24 timer at bage verdens største kagemand på 2,5 ton saftig brunsvigerdej. Det enorme kagemonster blev placeret på borde i Aalestruphallen. - Hallen var stuvende fuld, griner Peter Torp. - Det var superfedt. Og så var der ret meget logistik i at få det til at lykkes. Foruden de 11 bagere, mødte redningskoncernen Falck sågar op for at hjælpe til med opstillingen. Dertil kom tre personer, der skulle tjekke op på, om den 210 kvadratmeter store kagemand levede op til reglerne for at komme i Guinness Rekordbog. Og hvad skete der så med kagemanden efterfølgende? Jo, alle der hjalp til fik naturligvis et ordentligt stykke kage. Det samme gjorde de mange fremmødte, mens resten af kagen blev tildelt børnehaver, skoler og plejehjem i nærheden. Nordjylland har rekorden Onsdag faldt den i dag 54-årige Peter Torp over en artikel. "Aaaaaarh, det synes jeg, var lige grov nok", tænkte han, da han læste, at artiklen omhandlede 14 fynske bagerier, der i anledningen af Storebæltsbroens 25 års jubilæum ville bage en brunsviger. De kaldte den 'verdens største brunsviger'. - Det der, det går ikke, siger Peter Torp. - Det er altså ikke verdens største brunsviger. Den rekord sidder nordjyderne på.

Referat:
Kedsomlighed endte ud i et flere hundrede kvadratmeter stort kagemonster.